[Foto's] BMW se K 1600 Bagger 'n regte rusbankfiets | Maroela Media
BMW se K 1600 Bagger (Foto: BMW)
Die term 'Bagger' is van Amerikaanse herkoms, en verwys na 'n motorfiets met saalsakke. 'n Motorfiets waarmee jy kan toer, met ander woorde. BMW het reeds 'n toerfiets in hul stal, naamlik die K 1600 GTL, wat swaarde kruis met die Honda Goldwing in terme van grootte, toerusting en aanwending. 'n Mooi Afrikaanse woord sal seker wees: rusbankfiets. Nou het BMW hul visier op Amerika, en hulle het pas die K 1600 B bekend gestel. Die B staan vir Bagger. 'n Duitse fiets met 'n Amerikaanse aksent.
BMW het ons na Nelspruit genooi om te kom kyk en voel hoe die Bagger daarna uitsien. Ek kan aan slegter maniere dink om 'n Maandag deur te bring. Die Long Tom-pas, Rowerspas en die lang, uitgestrekte kurwes tussen Sabie en Pelgimsrus is mos motorfietskos. En vir nagereg, die kronkelpad tussen Sabie en Hazyview. BMW het egter ander planne vir die dag gehad. Met hul uitgebreide reeks nuwe modelle wat in 2017 bekend gestel is, het hulle besluit om nege ander fietse ook na hierdie bekendstelling te bring en dat ons tien motorfietse in een dag sal ry. My Maandag het al beter geword! Op die spyskaart was onder meer die klein G 310 R, die opgegradeerde S 1000 R, twee R nineT's, die Urban GS en die Racer.
Edgar Kleinbergen, algemene bestuurder van BMW Motorrad SA, het die Bagger se bestaan aan ons verduidelik. Net soos met die G 310 R, is BMW besig om markte te betree wat voorheen nooit in hul portefeulje was nie. Die Amerikaanse mark is groot, en om daar mee te ding moes hulle 'n toerfiets ontwerp wat aan die Amerikaners se behoeftes voldoen.
Die Bagger is grotendeels op die K 1600 GT gebaseer, met die 6-silinder wat 160 perde se krag seepglad na die agterwiel stuur. Die fiets is feitlik heeltemal swart, met hier en daar 'n chroom aksent. Die hele agterste raam is laer gemaak en die Bagger is 'n skamele 78 cm van die grond af. Die ontwerp loop van die hoogste punt op die instumentepaneel sterk skuins na agter, wat die Bagger sy unieke silhoeët gee.
Die spesifieke model was ook toegerus met 'n tru-rat, want teen 336 kg is die Bagger nie juis maklik om rond te beweeg op ongelyke oppervlaktes nie. Dit is net senutergend om so 'n swaar fiets op eie stoom te sien agteruit beweeg.
Deur die loop van die dag kon ek die K 1600 GTL ook ry, en in vergelyking met die Bagger is dié fietse baie eners. Beide fietse het die meeste aandag getrek waar ook al ons gestop het – die teenwoordigheid van agt ander BMW modelle ten spyt.
Die Bagger gaan in Suid-Afrika dalk nie dieselfde aftrek kry as in Amerika nie, want hier hou ons te veel van ons GS'e. As jy egter van plan is om aanhoudend lang afstande af te lê in uiterste gemak, is die Bagger dalk net jou fiets. Die tegnologie is op datum, en die rygemak is uit die boonste rakke. Alhoewel sy grootte my eers geïntimideer het, was dit asof die fiets krimp as jy opklim.
My tyd op die Bagger was baie beperk, maar genoeg om te weet jy sal baie ver kan ry met minimum moeite.